Taškurganas
Taškurganas (uig. تاشقۇرقان = Taxⱪurⱪan, kin. 塔什库尔干塔, pinyin: Tǎshíkù’ěrgān, tadž. Тошкйрғон) – miestas Kinijoje, pietvakarių Sindziange, Kašgaro prefektūroje, 3090 m aukštyje, netoli Tadžikistano, Afganistano ir Pakistano sienų sankirtos. Taškurgano tadžikų autonominės apskrities administracinis centras. Pro miestą teka Taškurgano upė (Jarkendo intakas). Pro Taškurganą eina Karakorumo plentas, jungiantis Kašgarą su Gilgitu (per Chundžerabo perėją). Svarbus prekybinis, tranzitinis taškas. Prekyba vilna, daržovėmis, kilimais. Veikia muziejus, yra tvirtovės liekanos. Dauguma Taškurgano gyventojų yra tadžikai, kalbantys sarikoli kalba. Yra kinų, uigūrų, apylinkėse gyvena vachiai.